[pic] | COMISIA COMUNITĂŢILOR EUROPENE |

Bruxelles, 12.10.2007

COM(2007) 594 final

2007/0217 (CNS)

Propunere de

DECIZIE A CONSILIULUI

de adaptare a anexei VIII la Actul de aderare a Bulgariei şi a României

(prezentată de Comisie)

EXPUNERE DE MOTIVE

Secţiunea IV din anexa VIII la Actul de aderare a Bulgariei şi a României a stabilit contribuţia financiară a Comunităţii pentru dezvoltarea rurală la 85% pentru măsurile agroecologice şi privind bunăstarea animalelor, respectiv la 80% pentru toate celelalte măsuri.

Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) a introdus modificări la acquis -ul în baza căruia s-au desfăşurat negocierile de aderare cu Bulgaria şi România. Articolul 70 din Regulamentul (CE) nr. 1698/2005 a introdus un nou cadru de finanţare, în temeiul căruia ratele de cofinanţare nu se mai stabilesc la nivel de măsură, ci de axă.

Decizia 2006/664/CE a Consiliului din 19 iunie 2006 a adaptat, în consecinţă, Actul de aderare a Bulgariei şi a României prin înlocuirea textului iniţial cu un alineat care stabileşte contribuţiile financiare prevăzute la nivel de axă.

Anexa II la Regulamentul (CE) nr. 1974/2006 al Comisiei din 15 decembrie 2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul European Agricol pentru Dezvoltare Rurală (FEADR), astfel cum a fost modificat prin Regulamentul (CE) nr. 434/2007 al Comisiei ca urmare a aderării Bulgariei şi a României la Uniunea Europeană, prevede în cadrul programelor o defalcare financiară orientativă în funcţie de axele şi măsurile de dezvoltare rurală, inclusiv pentru măsura „Suplimente la plăţi directe”.

Măsura „Suplimente la plăţi directe” a fost introdusă în Actul de aderare pentru transferul, către primul pilon al PAC, al unei părţi limitate din resursele celui de-al doilea pilon, pentru anii 2007, 2008 şi 2009. În calitate de transfer către primul pilon, această măsură nu corespunde cadrului de finanţare a celor patru axe de dezvoltare rurală şi, astfel, nu face obiectul ratelor de cofinanţare la nivel de axă stabilite în prezent în Actul de aderare. Totuşi, ar trebui menţinută o rată de cofinanţare de maxim 80%, astfel cum s-a stabilit iniţial pentru această măsură în Actul de aderare.

Actul de aderare a Bulgariei şi a României ar trebui, în consecinţă, adaptat pentru a se preciza că rata maximă a contribuţiei financiare a Comunităţii pentru măsura „Suplimente la plăţi directe” este de 80%, aceeaşi cu cea pentru axele 1 şi 3 şi pentru asistenţa tehnică. Rata de cofinanţare pentru axa 2 a fost stabilită la 82% prin Decizia Consiliului din 19 iunie 2006 de adaptare a anexei VIII la Actul de aderare a Bulgariei şi a României. Articolul 70 alineatul (3) litera (b) din Regulamentul (CE) nr. 1698/2005 stabileşte rata de cofinanţare pentru axa 4 la 80%.

Principiile directoare adoptate în cadrul elaborării acestei adaptări constau în menţinerea caracterului şi a principiilor fundamentale ale rezultatelor negocierilor de aderare şi limitarea adaptărilor la ceea ce este absolut necesar.

Prezenta propunere nu are implicaţii financiare asupra bugetului comunitar.

2007/0217 (CNS)

Propunere de

DECIZIE A CONSILIULUI

de adaptare a anexei VIII la Actul de aderare a Bulgariei şi a României

CONSILIUL UNIUNII EUROPENE,

având în vedere Tratatul de aderare a Bulgariei şi a României,

având în vedere Actul de aderare a Bulgariei şi a României, în special articolul 34 alineatul (4),

având în vedere propunerea Comisiei,

având în vedere avizul Parlamentului European[1],

întrucât:

(1) Articolul 70 din Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR)[2] stabileşte ratele contribuţiei financiare a Comunităţii la nivel de axă.

(2) Secţiunea IV din anexa VIII la Actul de aderare a Bulgariei şi a României, astfel cum a fost modificată prin Decizia 2006/664/CE a Consiliului din 19 iunie 2006 de adaptare a anexei VIII la Actul de aderare a Bulgariei şi a României[3] stabileşte, prin derogare de la articolul 70 din Regulamentul (CE) nr. 1698/2005, ratele la nivel de axă ale sprijinului Comunităţii acordat Bulgariei şi României pentru dezvoltare rurală în temeiul FEADR. Această contribuţie poate ajunge la 80% pentru axele 1 şi 3, precum şi pentru asistenţa tehnică, respectiv la 82% pentru axa 2.

(3) Ratele de cofinanţare menţionate la nivel de axă nu se pot aplica sumelor care, în conformitate cu dispoziţiile din secţiunea I subsecţiunea E din anexa VIII la Actul de aderare a Bulgariei şi a României, pot fi acordate agricultorilor eligibili pentru suplimente la plăţi directe naţionale sau pentru ajutoare în conformitate cu articolul 143c din Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori[4].

(4) Este necesară, de asemenea, stabilirea contribuţiei financiare maxime a Comunităţii acordate pentru suplimentarea plăţilor directe în scopul aplicării Regulamentului (CE) nr. 1974/2006 al Comisiei din 15 decembrie de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul European Agricol pentru Dezvoltare Rurală (FEADR)[5] care prevede în anexa II o defalcare financiară orientativă în funcţie de axele şi măsurile de dezvoltare rurală, inclusiv pentru măsura „Suplimente la plăţi directe”.

(5) În scopul păstrării rezultatelor negocierilor de aderare, precum şi a coerenţei sistemului ratelor de cofinanţare după efectuarea adaptărilor tehnice ale regulamentelor privind dezvoltarea rurală, contribuţia financiară maximă a Comunităţii acordată pentru suplimentarea plăţilor directe ar trebui stabilită la acelaşi procent atât pentru axele 1 şi 3, cât şi pentru asistenţa tehnică,

DECIDE:

Articolul 1

În anexa VIII la Actul de aderare a Bulgariei şi a României, secţiunea IV se înlocuieşte cu următorul text:

„Prin derogare de la articolul 70 alineatul (3) litera (a) din Regulamentul (CE) nr. 1698/2005, contribuţia financiară a Comunităţii poate ajunge la 80% pentru axele 1 şi 3, pentru asistenţa tehnică, precum şi pentru suplimentele la plăţi directe.

Prin derogare de la articolul 70 alineatul (3) litera (b) din Regulamentul (CE) nr. 1698/2005, contribuţia financiară a Comunităţii poate ajunge la 82% pentru axa 2.”

Articolul 2

Prezenta decizie intră în vigoare la data următoare publicării în Jurnalul Oficial al Uniunii Europene .

Adoptată la Bruxelles, …

Pentru Consiliu

Preşedintele

[1] JO C …, …, p. ….

[2] JO L 277, 21.10.2005, p. 1. Regulament modificat ultima dată prin Regulamentul (CE) nr. 2012/2006 (JO L 384, 29.12.2006, p. 8).

[3] JO L 277, 9.10.2006, p. 4.

[4] JO L 270, 21.10.2003, p. 1. Regulament modificat ultima dată prin Regulamentul (CE) nr. 552/2007 al Comisiei (JO L 131, 23.5.2007, p. 10).

[5] JO L 368, 23.12.2006, p. 15. Regulament modificat prin Regulamentul (CE) nr. 434/2007 (JO L 104, 21.4.2007, p. 8).